CELEX: 32014R1397
Language: sk
Date: 2014-10-22 00:00:00
Title: Delegované nariadenie Komisie (EÚ) č. 1397/2014 z  22. októbra 2014 , ktorým sa mení nariadenie (EÚ) č. 318/2013, ktorým sa prijíma program ad hoc modulov na roky 2016 až 2018 pre výberové zisťovanie pracovných síl stanovené v nariadení Rady (ES) č. 577/98  Text s významom pre EHP

30.12.2014   
            
            
               SK
            
            
               Úradný vestník Európskej únie
            
            
               L 370/42
            
         DELEGOVANÉ NARIADENIE KOMISIE (EÚ) č. 1397/2014
   z 22. októbra 2014,
   ktorým sa mení nariadenie (EÚ) č. 318/2013, ktorým sa prijíma program ad hoc modulov na roky 2016 až 2018 pre výberové zisťovanie pracovných síl stanovené v nariadení Rady (ES) č. 577/98
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 7a ods. 4,
   keďže:
   
               (1)
            
            
               Nariadením Komisie (EÚ) č. 318/2013 (2) sa prijal program ad hoc modulov pre výberové zisťovanie pracovných síl na roky 2016 až 2018. Pre každý ad hoc modul sa vymedzuje téma, referenčné obdobie, veľkosť vzorky a lehota na zasielanie výsledkov.
            
         
               (2)
            
            
               Podľa nariadenia Európskeho parlamentu a Rady (EÚ) č. 545/2014 (3) uvedený program takisto špecifikuje pre každý ad hoc modul zoznam a opis oblasti špecializovaných informácií („časti ad hoc modulov“).
            
         
               (3)
            
            
               Aby sa zabezpečilo, že nariadenie (EÚ) č. 318/2013 bude v súlade s nariadením (ES) č. 577/98 v znení zmien, názvy a opis jednotlivých častí ad hoc modulov by sa mali pridať do predchádzajúceho nariadenia.
            
         
               (4)
            
            
               Nariadenie (EÚ) č. 318/2013 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Príloha k nariadeniu (EÚ) č. 318/2013 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. októbra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 77, 14.3.1998, s. 3.
   
      (2)  Nariadenie Komisie (EÚ) č. 318/2013 z 8. apríla 2013, ktorým sa prijíma program ad hoc modulov na roky 2016 až 2018 pre výberové zisťovanie pracovných síl stanovené v nariadení Rady (ES) č. 577/98 (Ú. v. EÚ L 99, 9.4.2013, s. 11).
   
      (3)  Nariadenie Európskeho parlamentu a Rady (EÚ) č. 545/2014 z 15. mája 2014, ktorým sa mení nariadenie Rady (ES) č. 577/98 o organizácii výberového zisťovania pracovných síl v Spoločenstve (Ú. v. EÚ L 163, 29.5.2014, s. 10).
   
      PRÍLOHA
      
         
            „PRÍLOHA
            VÝBEROVÉ ZISŤOVANIE PRACOVNÝCH SÍL
            Viacročný program ad hoc modulov
            1.   MLADÍ ĽUDIA NA TRHU PRÁCE
            
            
               Referenčné obdobie: 2016
            
               Časti modulu (oblasti, o ktorých je potrebné poskytnúť podrobnejšie informácie):
            
            
                         
                     
                     
                        Časť 1 modulu: Vzdelanie
                        Cieľ: poskytnúť viac podrobností o vzdelaní mladých ľudí a určiť aspekty, ktoré môžu ovplyvniť ich kariérne vyhliadky.
                     
                  
                         
                     
                     
                        Časť 2 modulu: Hľadanie zamestnania
                        Cieľ: získať informácie o individuálnych prístupoch mladých ľudí pri hľadaní práce a o pomoci, ktorú pri tomto hľadaní dostávajú; zhodnotiť, ako mladí ľudia sami seba vnímajú, pokiaľ ide o to, či ich úroveň vzdelania zodpovedá požiadavkám ich súčasného zamestnania.
                     
                  2.   SAMOSTATNÁ ZÁROBKOVÁ ČINNOSŤ
            
            
               Referenčné obdobie: 2017
            
               Časti modulu (oblasti, o ktorých je potrebné poskytnúť podrobnejšie informácie):
            
            
                         
                     
                     
                        Časť 1 modulu: Ekonomicky závislá samostatná zárobková činnosť
                        Cieľ: určiť populáciu ekonomicky závislých samostatne zárobkovo činných osôb. Táto skupina vykazuje spoločné znaky zamestnancov aj samostatne zárobkovo činných osôb, a preto má ambivalentný profesijný status.
                     
                  
                         
                     
                     
                        Časť 2 modulu: Pracovné podmienky samostatne zárobkovo činných osôb
                        Cieľ: analyzovať pracovné podmienky samostatne zárobkovo činných osôb a ich hlavné dôvody, prečo sa stali samostatne zárobkovo činnými.
                     
                  
                         
                     
                     
                        Časť 3 modulu: Samostatne zárobkovo činné osoby a zamestnanci
                        Cieľ: porovnať postoje a vyhliadky samostatne zárobkovo činných osôb s postojmi a vyhliadkami zamestnancov, napr. úroveň spokojnosti so zamestnaním.
                     
                  3.   ZOSÚLADENIE PRÁCE A RODINNÉHO ŽIVOTA
            
            
               Referenčné obdobie: 2018
            
               Časti modulu (oblasti, o ktorých je potrebné poskytnúť viac informácií):
            
            
                         
                     
                     
                        Časť 1 modulu: Opatrovateľské povinnosti
                        Cieľ: určiť, do akej miery dostupnosť vhodných služieb starostlivosti o deti a ďalšie závislé osoby ovplyvňuje zapojenie ľudí do pracovného procesu.
                     
                  
                         
                     
                     
                        Časť 2 modulu: Pružné formy organizácie práce
                        Cieľ: analyzovať mieru pružnosti na mieste práce, pokiaľ ide o zosúladenie práce a rodinného života.
                     
                  
                         
                     
                     
                        Časť 3 modulu: Prerušenie kariéry a rodičovská dovolenka
                        Cieľ: identifikovať prerušenie kariéry spojené so starostlivosťou o deti alebo iné závislé osoby, najmä rodičovskú dovolenku, a analyzovať jeho trvanie.“